PMIndiaData/PMIndiaSum huggingface dataset:
विज्ञान, तंत्रज्ञान आणि नावीन्यता क्षेत्र सहकार्याबाबत भारत आणि डेन्मार्क दरम्यानच्या झालेल्या कराराबाबत मंत्रिमंडळाला दिली माहिती

पंतप्रधान नरेंद्र मोदी यांच्या अध्यक्षतेखाली झालेल्या मंत्रिमंडळ बैठकीला, भारत आणि डेन्मार्क यांच्यात विज्ञान, तंत्रज्ञान आणि नावीन्यता क्षेत्रात सहकार्यासाठी झालेल्या कराराबाबत अवगत करण्यात आले. भारत आणि डेन्मार्क यांच्यात विज्ञान, तंत्रज्ञान आणि नावीन्यता या क्षेत्रात सहकार्यासाठी 22 मे 2018 ला करार करण्यात आला. यामुळे भारत-डेन्मार्क विज्ञान आणि तंत्रज्ञान संबंधात ऐतिहासिक उंचीवर पोहोचले. फायदे : – विज्ञान, तंत्रज्ञान आणि नावीन्यता क्षेत्रात परस्परांच्या हितांना प्रोत्साहन देण्यासाठी, परस्परांच्या क्षमतांचा लाभ आता दोन्ही देशांना घेता येणार आहे. त्यामुळे द्विपक्षीय संबंधात नवा अध्याय लिहिला जाईल. विज्ञान, तंत्रज्ञान आणि नावीन्यता क्षेत्रात परस्पर हिताच्या मुद्यांवर भारत आणि डेन्मार्कमध्ये सहकार्याला प्रोत्साहन देणे, विकसित करणे, सुकर करणे हे या कराराचे उद्दिष्ट आहे. यातील हितधारकांमध्ये भारत आणि डेन्मार्क इथल्या वैज्ञानिक संस्था, शैक्षणिक क्षेत्रातील व्यक्ती, संशोधन आणि विकास संस्था आणि कंपन्या आहेत. पुनर्नवीकरणीय ऊर्जा, पाणी, पदार्थ विज्ञान, किफायतशीर आरोग्य निगा, कृत्रिम जीवविज्ञान आणि नील अर्थक्रांती ही क्षेत्रे तात्काळ सहकार्याची क्षमता क्षेत्रे म्हणून ठरवण्यात आली आहेत.
पंतप्रधानांनी मौलाना अबुल कलाम आझाद आणि आचार्य जे बी कृपलानी यांच्या जयंतीनिमित्त त्यांना आदरांजली वाहिली

पंतप्रधान नरेंद्र मोदी यांनी मौलाना अबुल कलाम आझाद आणि आचार्य जे बी कृपलानी यांच्या जयंतीनिमित्त त्यांना आदरांजली वाहिली. पंतप्रधान म्हणाले, “भारतीय इतिहासाचे दोन महान नायक मौलाना अबुल कलाम आझाद आणि आचार्य जे बी कृपलानी यांना त्यांच्या जयंतीनिमित्त आदरांजली. भारताची स्वातंत्र्य चळवळ आणि त्यानंतरही त्यांनी दिलेले योगदान राष्ट्रनिर्मितीसाठी खूपच लाभदायक होते.”
छत्तीसगडचे राज्यपाल बलरामजी दास टंडन यांच्या निधनाबद्दल पंतप्रधानांकडून शोक व्यक्त

पंतप्रधान नरेंद्र मोदी यांनी छत्तीसगडचे राज्यपाल बलरामजी दास टंडन यांच्या निधनाबद्दल शोक व्यक्त केला आहे. ‘छत्तीसगडचे राज्यपाल बलरामजी दास टंडन यांच्या निधनाने दु:ख झाले आहे. आपण एक आदरणीय व्यक्तिमत्व गमावले आहे ज्यांचे समाजाप्रती योगदान कायम स्मरणात राहील. या दु:खद प्रसंगी त्यांचे कुटुंबीय आणि समर्थकांच्या दु:खात मी सहभागी आहे. बलरामजी दास टंडन यांनी पंजाबमध्ये शांतता आणि समृद्धी नांदावी यासाठी अनेक दशके व्यतीत केली. उद्योग आणि कामगार कल्याण या क्षेत्रांबाबत त्यांना अधिक आपुलकी होती. त्यांच्या प्रशासकीय अनुभवाचा राज्याला फायदा झाला. आणीबाणीला विरोध करताना त्यांनी दाखवलेले धैर्य कायम स्मरणात राहील,’ असे पंतप्रधानांनी आपल्या शोकसंदेशात म्हटले आहे,
केंद्रीय मंत्रिमंडळाने डीएनए तंत्रज्ञान (वापर आणि अनुप्रयोग) नियमन विधेयक, 2018 ला मंजुरी दिली

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने डीएनए तंत्रज्ञानाचा नियमन विधेयक 2018ला आज मंजुरी दिली आहे. तपशील देशाच्या न्याय वितरण प्रणालीला समर्थन आणि बळकटी देण्याकरिता डीएनए आधारित न्यायवैद्यक तंत्रज्ञानाचा वापर वाढविणे हे “डीएनए आधारीत तंत्रज्ञान विधेयक2018″च्या अंमलबजावणीचा प्राथमिक उद्देश आहे. गुन्ह्यांचा शोध लावण्यासाठी तसेच हरवलेल्या व्यक्तींची ओळख पटवण्यासाठी डीएनए आधारित तंत्रज्ञानाच्या उपयुक्ततेला जगभरात मान्यता आहे. डीएनए प्रयोगशाळांची मान्यता आणि नियमन बंधनकारक करून,सरकार हे सुनिश्चित करू इच्छिते की,डीएनए चाचण्यांचे निकाल आणि माहिती सुरक्षित ठेवली जाईल त्याचा कोणताही दुरुपयोग केला जाणार नाही. जलद न्याय वितरण खात्री वृद्धिंगत होईल. या विधेयकातील तरतुदींमुळे हरवलेल्या व्यक्ती आणि देशाच्या विविध भागात आढळलेल्या अनोळखी व्यक्तींच्या मृतदेहांची ओळख पटणे शक्य होईल.
स्वामी विवेकानंद यांच्या जयंती दिनी पंतप्रधानाचे अभिवादन

स्वामी विवेकानंद यांच्या जयंतीदिनी पंतप्रधान नरेंद्र मोदी यांनी नम्र प्रणाम केला आहे. “स्वामी विवेकानंद यांच्या जयंतीदिनी मी नम्र प्रणाम करतो. आज राष्ट्रीय युवा दिन आहे. आजच्या दिनी नवभारताचे निर्माते असणाऱ्या आपल्या युवकांच्या दुर्दम्य ऊर्जेला आणि उत्साहाला मी सलाम करतो”, असे पंतप्रधानांनी म्हटले आहे.
इंस्टिट्युट ऑफ चार्टड अकाऊंटस ऑफ इंडिया आणि  बहारीनच्या इंस्टिट्युट ऑफ बँकिंग एन्ड फायनान्स यांच्यातल्या सामंजस्य कराराला मंत्रिमंडळाची मान्यता

बहारीन मधे लेखा, वित्तीय आणि लेखापरीक्षण विषयक ज्ञानाचा पाया दृढ करण्यासाठी बहारीनमधल्या इंस्टिट्युट ऑफ बँकिंग एन्ड फायनान्स आणि भारतातल्या इंस्टिट्युट ऑफ चार्टड अकाऊंटस ऑफ इंडिया यांच्यात एकत्र काम करण्याविषयी झालेल्या सामंजस्य कराराला, पंतप्रधान नरेंद्र मोदी यांच्या अध्यक्षतेखाली आज नवी दिल्लीत झालेल्या केंद्रीय मंत्रिमंडळाच्या बैठकीत मंजुरी देण्यात आली. वैशिष्ट्ये बीआयबीएफ अर्थात बहारीनच्या इंस्टिट्युट ऑफ बँकिंग एन्ड फायनान्सचा लेखा आणि वित्त विषयक सध्याच्या अभ्यासक्रमाचा आढावा घेऊन, इंस्टिट्युट ऑफ चार्टडअकाऊंटस ऑफ इंडिया म्हणजेच आय सी ए आय, बीआयबीएफला तंत्र विषयक सहाय्य पुरवेल. आय सी ए आय आपला सी ए अभ्यासक्रम लागू करण्याची शिफारस करेल,ज्यामुळे बीआयबीएफ विद्यार्थ्यांना आय सी ए आयचे सदस्यत्व प्राप्त करण्याच्या उद्देशाने बीआयबीएफ विद्यार्थ्यांना,आय सी ए आय परीक्षा देण्यासाठी मदत होईल. पात्र,बीआयबीएफ विद्यार्थ्यांसाठी आय सी ए आय व्यावसायिक परीक्षा घेण्यासाठी, आय सी ए आय,तांत्रिक सहाय्य पुरवेल. या सामंजस्य करारामुळे आय सी ए आय सदस्यांना व्यावसायिक कक्षा रुंदावण्यासाठी संधी मिळणार आहे. लाभार्थी बहारीन मधे स्थानिक व्यावसायिक लेखा संस्था नाही म्हणून बीआयबीएफने, आयसीएआयशी सहयोग केला आहे.यामुळे बहारीन मधे काम करणाऱ्या सनदी लेखापालांवर सकारात्मक परिणाम होणार आहे त्याचबरोबर बहारीनला जाऊ इच्छिणाऱ्यासाठीही तुलनेत सुलभता येणार आहे.
मोहंम्मद अश्ररूल हक यांच्या निधनाबद्दल पंतप्रधानांनी केला शोक व्यक्त

पंतप्रधान नरेंद्र मोदी यांनी मोहंम्मद अश्ररूल हक यांच्या निधनाबद्दल शोक व्यक्त केला. आपल्या संदेशात पंतप्रधान म्हणतात, बिहारच्या किशनगंजमधील खासदार असलेल्या मोहम्मद अश्ररूल हक यांच्या निधनामुळे सर्वांना दु:ख झाले असून मी त्यांच्या कुटुंबियांच्या आणि मित्र परिवाराच्या दु:खात सहभागी आहे.’
पंतप्रधानांच्या अध्यक्षतेखाली राष्ट्रीय आपत्ती प्राधिकरणाची सहावी बैठक

पंतप्रधान नरेंद्र मोदी यांच्या अध्यक्षतेखाली राष्ट्रीय आपत्ती प्राधिकरणाची सहावी बैठक आज नवी दिल्लीत झाली. देशातील आपत्कालीन परिस्थितीत त्वरित प्रतिसाद देऊन ती प्रभावीपणे हाताळणे यासाठी राष्ट्रीय आपत्ती प्राधिकरणाच्या कामकाजाचा तसेच सध्याच्या प्राधिकरणाच्या प्रकल्पांचा पंतप्रधानांनी आढावा घेतला. पंतप्रधानांनी संबंधित यंत्रणांमध्ये अधिक चांगला समन्वय असण्यावर भर दिला. जीवित आणि वित्त हानी कमीत कमी व्हावी यासाठी एकत्रित अभ्यास करण्यावरही त्यांनी जोर दिला. आपत्कालीन व्यवस्थापनात जागतिक कौशल्य निर्मिती करण्याची गरज त्यांनी व्यक्त केली. केंद्रीय गृहमंत्री राजनाथ सिंह, केंद्रीय वित्तमंत्री अरुण जेटली, कृषी आणि शेतकरी कल्याणमंत्री राधा मोहन सिंह तसेच राष्ट्रीय आपत्ती प्राधिकरणाचे सदस्य आणि अधिकारी या बैठकीला उपस्थित होते.
पंतप्रधानांनी सिंद्री येथे दिली भेट, झारखंडमध्ये विविध विकास प्रकल्पांची पायाभरणी

पंतप्रधान नरेंद्र मोदी यांनी आज झारखंडमध्ये सिंद्री येथे आयोजित कार्यक्रमात केंद्र आणि राज्य शासनाच्या विविध प्रकल्पांची पायाभरणी केली. यात पुढील उपक्रमांचा समावेश होता : हिंदुस्तान उर्वरक आणि रसायन मर्यादितच्या सिंद्री खत प्रकल्पाचे पुनरुज्जीवन GAIL चा रांची शहर वायू वितरण प्रकल्प देवघर येथील एम्स पत्रातू औष्णिक ऊर्जा प्रकल्प पंतप्रधानांच्या उपस्थितीत जनौषधी केंद्रांसाठीच्या सामंजस्य करारांची देवाणघेवाणही झाली. यावेळी उपस्थितांना संबोधित करतांना पंतप्रधानांनी भगवान बिरसा मुंडा यांना आदरांजली वाहिली. झारखंडच्या गतीमान विकासासाठी राज्य आणि केंद्र सरकार एकत्रितपणे प्रयत्न करत असल्याचे त्यांनी सांगितले. आजच्या दिवशी पायाभरणी करण्यात आलेल्या प्रकल्पांसाठी एकूण 27000 कोटी रुपये खर्च अपेक्षित आहे, असे सांगत या विकास प्रकल्पांमुळे झारखंडमधील युवांना मोठी संधी मिळणार असल्याचे पंतप्रधान म्हणाले. जेव्हा आपण कार्यभार स्वीकारला तेव्हा 18000 गावे विजेपासून वंचित होती, या गावांमधील नागरिकांचे आयुष्य उजळून टाकण्यासाठी आणि त्यांना वीज प्रदान करण्यासाठी केंद्र सरकारने चांगले काम केले आहे. आता त्याच्या पुढचे पाऊल उचलत देशातील प्रत्येक घरापर्यंत वीज पोहोचावी, याची खातरजमा सरकार करणार आहे, असे पंतप्रधानांनी सांगितले. सध्या बंद पडलेले खत प्रकल्प आता लवकरच नव्याने सुरु होतील. पूर्वेकडील भागाला त्याचा सर्वात जास्त लाभ होईल, असेही ते म्हणाले. झारखंडमध्ये एम्ससारख्या संस्थेच्या स्थापनेमुळे राज्यात उत्तम आरोग्यसेवा व्यवस्था उपलब्ध होईल, असे मत पंतप्रधानांनी व्यक्त केले. या उपक्रमामुळे अत्यंत गरीब व्यक्तीलाही दर्जेदार आरोग्यसेवा मिळू शकतील, असे ते म्हणाले. केंद्र सरकारने हवाई मार्गे होणारा प्रवास सहज आणि परवडण्याजोगा केल्याची माहिती पंतप्रधानांनी दिली.
खासदारांसाठीच्या तात्पुरत्या निवासस्थान इमारतीचे पंतप्रधानांच्या हस्ते उद्‌घाटन

पंतप्रधान नरेंद्र मोदी यांच्या हस्ते आज नवी दिल्लीतल्या वेस्टर्न कोर्टच्या नव्या इमारतीचे उद्‌घाटन झाले. या इमारतीत खासदारांसाठी तात्पुरते निवासस्थान बनवण्यात आले आहे. हा प्रकल्प निश्चित वेळेत पूर्ण केल्याबद्दल पंतप्रधान नरेंद्र मोदी यांनी लोकसभा सभापती सुमित्रा महाजन यांचे अभिनंदन केले. या कामावर बारीक लक्ष ठेवतांना महाजन यांनी खासदारांच्या सुखसुविधांचाच अधिक विचार केला, अशा शब्दांत त्यांनी महाजन यांचे कौतुक केले. हा प्रकल्प वेळेत पूर्ण करण्यासाठी परिश्रम केलेल्या सर्वांचे पंतप्रधानांनी अभिनंदन केले. नव्याने निवडून आलेल्या खासदारांना दिल्लीत हॉटेलमध्ये उतरावं लागते आणि अशा घटनांची प्रसारमाध्यमात ‘बातमी’ बनते. मात्र, अनेक जुने खासदार, त्यांच्या कालावधी संपल्यानंतरही सरकारी इमारतीत राहतात, याकडे कोणी लक्ष देत नाही, अशी खंत पंतप्रधानांनी व्यक्त केली. केंद्र सरकार डॉ. बाबासाहेब आंबेडकरांच्या मार्गावर वाटचाल करत आहे, असे सांगत डॉ. आंबेडकरांच्या सर्व आदर्शांच्या केंद्रस्थानी सौहार्द आणि एकतेची भावना होती, असे मोदी म्हणाले. देशातील गरीबातल्या गरीब व्यक्तीची सेवा करणे हे सरकारचे ध्येय आहे, असे पंतप्रधानांनी सांगितले. नवी दिल्लीतील 26 अलिपूर मार्गावरच्या निवासस्थानी डॉ. बाबासाहेब आंबेडकर यांचे निधन झाले त्या जागेवर स्मृतीस्थळ बनवण्यात आले असून त्याचे उद्‌घाटन 13 एप्रिलला म्हणजे डॉ. आंबेडकरांच्या जयंतीच्या पूर्वसंध्येला होईल, अशी माहिती त्यांनी दिली. डॉ. आंबेडकरांच्या नावाखाली राजकारण करणाऱ्या लोकांवर पंतप्रधानांनी यावेळी टीका केली.
उपराष्ट्रपती  वेंकय्या नायडू यांच्या  वर्षपुर्ती निमित्त आयोजित  पुस्तक प्रकाशन समारंभात पंतप्रधानांनी केले संबोधन

पंतप्रधान नरेंद्र मोदी यांनी उपराष्ट्रापती वेंकय्या नायडू यांना त्यांच्या राष्ट्रपती कार्यालयातील वर्षपुर्ती निमित्त आयोजित समारंभात,”मुव्हिंग ऑन, मूव्हिंग फॉरवर्ड – ए इयर इन ऑफिस” या पुस्तकाचे प्रकाशन केले आणि राष्ट्रपतींना या पुस्तकाची पहिली प्रत सादर केली. या प्रसंगी बोलताना पंतप्रधान म्हणाले की, श्री व्यंकय्या नायडूसह काम करण्याची संधी त्यांना अनेक वर्षे मिळाली असून श्री. नायडू यांनी इतर गोष्टींपेक्षा जबाबदारीवर (कार्यभार) अधिक जोर दिला आहे. पंतप्रधानांनी सांगितले की श्री. व्यंकय्या नायडू यांनी नेहमीच, दिलेल्या कामाला योग्य न्याय दिला आहे त्यांनी अत्यंत खंबीरपणे असलेली भूमिका निभावली असून ते गेले ५० वर्षे सतत सार्वजनिक जीवनात कार्यरत आहेत. यापैकी त्यांनी विद्यार्थी राजकारणात10 वर्षे आणि राज्य तसेच राष्ट्रीय राजकारणात 40 वर्षे जबाबदारीने काम केले आहे. श्री. नरेंद्र मोदी म्हणाले की, श्री. व्यंकय्या नायडू यांची सर्व विभागांतील लोकांशी समतोल साधून काम करण्याची क्षमता आहे, तसेच ते शिस्तप्रिय आहेत. जेव्हा ते जबाबदारी घेतात तेव्हा ते दृष्टिकोनात्मक नेतृत्व बहाल करतात. नियुक्त केलेल्या कामासाठी न्याय मिळवुन देण्याकरता सर्वोत्तम तज्ज्ञ त्यांना मिळतात, असे पंतप्रधान म्हणाले. पंतप्रधानांनी आठवण करून दिली की, माजी पंतप्रधान श्री अटलबिहारी वाजपेयी यांची व्यंकय्या नायडू यांना आपल्या कॅबिनेटमध्ये घ्यायची इच्छा होती आणि व्यंकयाजींना त्यांनी याबाबत विचारले असता, व्यंकय्याजींनी ग्रामीण विकास मंत्रालयाचा कार्यभार मागितला कारण ते तन -मनाने शेतकरी असून शेतकऱ्यांच्या तसेच कृषी क्षेत्राच्या कल्याणाची त्यांना विशेष काळजी असल्याचे पंतप्रधानांनी सांगितले. पंतप्रधान म्हणाले की, श्री. व्यंकय्या नायडू यांच्या अथक प्रयत्नांमुळे प्रधान मंत्री ग्राम सडक योजना अस्तित्वात आली. जेव्हा राजकीय चर्चासत्रात रेल्वे स्टॉपपेज हा मुद्दा केंद्रस्थानी होता, तेव्हा नायडूजींची खात्री पटली की नेत्यांनी रस्ते आणि अन्य प्रकारच्या कनेक्टिव्हिटीबद्दल अधिक विचार करायला हवा, असे पंतप्रधानांनी सांगितले. पंतप्रधानांनी उपराष्ट्रपतींच्या भाषण शैलीची आणि कार्यक्रमातील भाषणात ते करत असलेल्या शब्द फेकीची प्रशंसा केली, मग ती इंग्रजी असो किंवा तेलगू असो. पंतप्रधान पुढे म्हणाले की, उपराष्ट्रपतींनी पहिल्याच वर्षी आपल्या कामाचे अहवाल कार्ड सादर केले असून, यामध्ये त्यांनी संसदेत आणि संसदे बाहेर दोन्ही बाजूंनी केलेल्या अद्वितीय कार्याचा उल्लेख आहे.
इंस्टिट्युट ऑफ चार्टड अकाऊंटस ऑफ इंडिया आणि टांझानिया मधल्या नॅशनल बोर्ड ऑफ अकाऊंटस एन्ड ऑडीटर्स  यांच्यातल्या सामंजस्य कराराला मंत्रिमंडळाची मान्यता

आय सी ए आय म्हणजेच इंस्टिट्युट ऑफ चार्टड अकाऊंटस ऑफ इंडिया आणि टांझानिया मधल्या एनबीएए म्हणजेच नॅशनल बोर्ड ऑफ अकाऊंटस एन्ड ऑडीटर्स यांच्यातल्या सामंजस्य कराराला केंद्रीय मंत्रिमंडळाने मान्यता दिली आहे. या सामंजस्य कराराअंतर्गत सदस्य व्यवस्थापन,व्यावसायिक नीतिमूल्ये, तंत्र संशोधन, लेखा परीक्षण, गुणवत्ता देखरेख,व्यावसायिक आणि बौद्धिक विकास या क्षेत्रात परस्पर सहकार्य ढाचा तयार करण्यात येणार आहे. परिणाम या सामंजस्य करारामुळे आय सी ए आय सदस्यांना,विद्यार्थ्यांना आणि त्यांच्या संघटनाच्या हिताच्या दृष्टीने परस्पर हित संबंध विकसित होतील. या सामंजस्य करारामुळे आय सी ए आय सदस्यांना व्यावसायिक कक्षा रुंदावण्यासाठी संधी मिळणार आहे. या सामंजस्य करारामुळे आय सी ए आय आणि टांझानिया मधल्या एनबीएए यांच्यातले संबंध दृढ करण्याला चालना मिळेल.
पंतप्रधानांनी देशभरातील मुद्रा योजना लाभार्थ्यांशी व्हिडिओ ब्रिजच्या माध्यमातून साधला संवाद

पंतप्रधान नरेंद्र मोदी यांनी आज व्हिडिओ ब्रिजच्या माध्यमातून देशभरातील मुद्रा योजना लाभार्थ्यांशी संवाद साधला. सरकारी योजनांच्या विविध लाभार्थ्यांसोबत संवाद साधण्याच्या पंतप्रधानांच्या व्हिडिओ ब्रिज श्रृंखलेतील ही दुसरी व्हिडिओ कॉन्फरन्स आहे. लाभार्थ्यांशी संवाद साधतेवेळी आपला आनंद व्यक्त करताना पंतप्रधान म्हणाले की, मुद्रा योजना ही नोकरी देणारी बनली आहे. या उपक्रमामुळे उद्योजकांना सावकार आणि दलालांच्या दुष्टचक्रातून बाहेर पडायला मदत होत आहे. यामुळे युवक, महिला आणि आपला नवीन व्यवसाय सुरू अथवा त्याचा विस्तार करू इच्छिणाऱ्यांसाठी नवीन संधी उपलब्ध आहेत. प्रधानमंत्री मुद्रा योजनेअंतर्गत सरकारने आतापर्यंत 12 कोटी रुपये कर्जापैकी 5.75 लाख कोटी रुपयांचे कर्ज वितरीत केले आहे. यापैकी 28 टक्के म्हणजेच 3.25 लाख कोटी रुपयांचे कर्ज हे नव उद्योजकांना दिले आहे. एकूण वितरीत कर्जापैकी 74 टक्के महिला लाभार्थी आहेत तर 55 टक्के कर्ज हे अनुसूचित जाती/जमाती आणि इतर मागासवर्गीय समाजातील लोकांना देण्यात आले आहे. प्रधानमंत्री मुद्रा योजना लाभार्थ्यांना संबोधित करताना पंतप्रधान म्हणाले की, या योजनेमुळे गरिबांच्या जीवनात परिवर्तन घडून आले आहे. छोट्या आणि लघु व्यवसायांना सहाय्य करून ही योजना लोकांना आर्थिक, सामाजिकदृष्ट्या बळकट करत आहे आणि लोकांना यशस्वी होण्यासाठी एक व्यासपीठ उपलब्ध करून देत आहे. स्वयं-रोजगार निर्मितीवर जोर देताना पंतप्रधान म्हणाले की, स्वयं-रोजगार निर्मिता असणे ही आता अभिमानाची बाब झाली आहे. याआधी अशक्य असणाऱ्या गोष्टी साध्य करण्यासाठी लोकांना मदत करत आहे. संवादादरम्यान पंतप्रधान म्हणाले की, मुद्रा योजना काही वर्षांआधी लागू केली असती तर लाखो लोकांना स्वत:चा व्यवसाय सुरू करायला मदत झाली असती आणि यामुळे स्थलांतर मोठ्या प्रमाणात थांबले असते. पंतप्रधानांशी संवाद साधतांना लाभार्थ्यांनी सांगितले की, मुद्रा योजनेमुळे स्वत:चा व्यवसाय सुरू करायला त्यांना कशी मदत झाली आणि त्यामुळे इतरांसाठी रोजगार कशा प्रकारे उपलब्ध झाला. 8 एप्रिल 2015 रोजी पंतप्रधानांनी प्रधानमंत्री मुद्रा योजनेचा शुभारंभ केला. या योजनेअंतर्गत नॉन कॉर्पोरेट, छोट्या आणि लघु उद्योजकांना 10 लाख रुपयांपर्यंत कर्ज दिले जाते. व्यावसायिक बँका, आरआरबीएस, छोट्या वित्त बँका, सहकारी बँका, एमएफआयएस आणि एनबीएफसीएस हे कर्ज वितरीत करतात.
पशुपालन आणि दुग्ध विकास क्षेत्रात भारत आणि डेन्मार्क यांच्यातल्या सामंजस्य कराराबाबत केंद्रीय मंत्रिमंडळाला देण्यात आली माहिती

भारत आणि डेन्मार्क यांच्यात पशुपालन आणि दुग्ध विकास क्षेत्रात झालेल्या सामंजस्य कराराबाबत केंद्रीय मंत्री मंडळाला आज माहिती देण्यात आली. 16 एप्रिल 2018 रोजी या सामंजस्य करारावर स्वाक्षऱ्या करण्यात आल्या आहेत. दुग्ध विकासाबाबत ज्ञान विकसित करण्यासाठी आणि संस्थात्मक बळकटीसाठी, द्विपक्षीय सहकार्य विकसित करण्याचा या सामंजस्य कराराचा उद्देश आहे. सहकार्य,सल्लामसलत आणि संयुक्त कार्यक्रम आखण्यासाठी प्रत्येक बाजूच्या प्रतिनिधींचा समावेश असलेला एक संयुक्त कृती गट स्थापन करण्यात येणार आहे. पशु प्रजनन, पशु आरोग्य आणि दुग्ध विकास त्याचबरोबर पशु खाद्य व्यवस्थापन या क्षेत्रात डेन्मार्क कडून माहिती आणि तज्ञ सल्ल्याची अपेक्षा आहे ज्यायोगे परस्पर हिताच्या पशुव्यापाराबरोबरच भारतीय पशुसंपत्तीत वृद्धी आणि त्याची उत्पादकता वाढण्यासाठी मदत होईल.
पंतप्रधान तेकानपूर येथील बीएसएफ अकादमीत पोलीस महासंचालकांच्या वार्षिक परिषदेला उपस्थित राहणार

पंतप्रधान नरेंद्र मोदी ७ आणि ८ जानेवारीला मध्य प्रदेशातील तेकानपूर येथील बीएसएफ अकादमीत पोलीस महासंचालक आणि पोलीस महानिरीक्षकांच्या वार्षिक परिषदेला उपस्थित राहणार आहेत. पोलीस महासंचालक परिषद हा वार्षिक कार्यक्रम आहे, ज्यात देशभरातील वरिष्ठ पोलीस अधिकारी सुरक्षेशी संबंधित मुद्द्यांवर चर्चा करतात. पंतप्रधान नरेंद्र मोदी यांनी यापूर्वी २०१४ मध्ये आसाममधील गुवाहाटी येथे, २०१५ मध्ये गुजरातमधील रण ऑफ कच्छ येथील धोरडो येथे आणि २०१६ मध्ये हैदराबादमधील राष्ट्रीय पोलीस अकादमी येथे झालेल्या परिषदांना संबोधित केले आहे. गेल्या वर्षी झालेल्या बैठकीत सीमेपलीकडील दहशतवाद आणि कट्टरतावाद यांसारख्या मुद्द्यांवर सविस्तर चर्चा झाली होती. पंतप्रधानांनी नेतृत्व, प्रभावी संवाद आणि सामूहिक प्रशिक्षणाच्या महत्वावर भर दिला होता. त्यांनी पोलीस दलासाठी तंत्रज्ञान आणि मानवी संवादाचे महत्व याचा विशेष उल्लेख केला होता. राष्ट्रीय राजधानीबाहेर पोलीस महासंचालकांची वार्षिक परिषदेचे आयोजन हे अशा प्रकारच्या परिषदा देशभरात आयोजित व्हाव्यात, केवळ दिल्लीपुरत्या सीमित राहू नयेत या पंतप्रधानांच्या स्वप्नाला अनुसरून आहे.
नेपाळचे माजी पंतप्रधान श्री पुष्पा कमल दहेल ‘ प्राचंदा’ यांची  पंतप्रधानांशी  भेट

नेपाळचे भूतपूर्व पंतप्रधान आणि नेपाळ कम्युनिस्ट पक्षाचे सह-अध्यक्ष श्री पुष्पा कमल दहेल ‘ प्राचंदा’ यांनी आज पंतप्रधान नरेंद्र मोदी यांची भेट घेतली. दोन्ही नेत्यांनी भारत-नेपाळ संबंधांमधील प्रगतीवर तसेच परस्पर हितसंबंधित अन्य मुद्द्यांवर चर्चा केली. पंतप्रधानांनी त्यांच्या पूर्वीच्या परस्परसंवादाची आठवण करून दिली आणि भारत-नेपाळ संबंधांना बळकटी देण्यासाठी त्यांच्या मौल्यवान योगदानाबद्दल श्री दहल यांचे आभार मानले. यावर्षीच्या दोन नेपाळ भेटीच्या आठवणींना उजाळा देत पंतप्रधान म्हणाले की, भारत-नेपाळमधील संबंधांना वारंवार उच्चस्तरीय संवादांसाठी यामुळे गती प्राप्त झाली आहे.
राष्ट्रीय शिक्षक प्रशिक्षण अधिनियम 1993 मधे सुधारणा करायला  केंद्रीय मंत्रिमंडळाची मान्यता

राष्ट्रीय शिक्षक प्रशिक्षण अधिनियम 1993 मधे सुधारणा करणारे विधेयक संसदेत मांडण्यासाठी केंद्रीय मंत्रिमंडळाने मान्यता दिली आहे. एन सी टी ई च्या परवानगीवाचून अध्यापक शिक्षण अभ्यासक्रम चालवणाऱ्या केंद्र, राज्य आणि विद्यापीठांना पूर्वलक्षी मान्यता देण्याचा या सुधारणा कायद्यामागचा उद्देश आहे. केंद्र, राज्य आणि केंद्र शासित अनुदानित, संस्था आणि विद्यापीठांनी एन सी टी ई च्या मान्यते वाचून, 2017 – 2018 या शैक्षणिक वर्षापर्यंत चालवलेल्या अध्यापक शिक्षण अभ्यासक्रमाला पूर्वलक्षी प्रभावाने मान्यता देण्याची तरतूद या सुधारणेत आहे. या संस्थांमध्ये शिक्षण घेणाऱ्या विद्यार्थ्यांचे भवितव्य टांगणीला लागू नये या हेतूने एकदाच ही उपाय योजना करण्यात आली आहे. यामुळे अशा संस्थांमध्ये शिकणारे किंवा याआधी उत्तीर्ण झालेले विद्यार्थी, शिक्षक म्हणून काम करण्यासाठी पात्र ठरतील. अध्यापकांसाठीचे शिक्षण देणाऱ्या बी एड, डी एड सारखे अभ्यासक्रम चालवण्यासाठी नॅशनल कौंसिल फॉर टीचर एज्युकेशनची, एन सी टी ई कायद्याच्या कलम 14 अंतर्गत मान्यता घ्यावी लागणार आहे. याशिवाय अशा मान्यता प्राप्त संस्थांना , एन सी टी ई अधिनियमाच्या कलम 15 अंतर्गत अभ्यासक्रमासाठी परवानगी प्राप्त करावी लागणार आहे.
युनेस्कोच्या क्रिएटिव्ह सिटीज नेटवर्कमध्ये चेन्नईचा समावेश झाल्याबद्दल पंतप्रधानांनी केले अभिनंदन

युनेस्कोच्या क्रिएटिव्ह सिटीज नेटवर्कमध्ये चेन्नईचा समावेश झाल्याबद्दल पंतप्रधान नरेंद्र मोदी यांनी चेन्नईच्या नागरिकांचे अभिनंदन केले आहे. “चेन्नईच्या संपन्न सांगितिक परंपरेसाठी युनेस्कोच्या क्रिएटिव्ह सिटीज नेटवर्कमध्ये चेन्नईचा समावेश झाल्याबद्दल चेन्नईच्या नागरिकांचे अभिनंदन. आपल्या समृद्ध संस्कृतीमध्ये चेन्नईचे अमूल्य योगदान आहे. भारतासाठी हा क्षण अभिमानाचा आहे” असे पंतप्रधानांनी आपल्या संदेशात म्हटले आहे.
विजयादशमीनिमित्त पंतप्रधानांनी दिल्या सर्वांना शुभेच्छा

पंतप्रधान नरेंद्र मोदी यांनी विजयादशमीनिमित्त सर्वांना शुभेच्छा दिल्या आहेत. हा सण प्रत्येकाच्या जीवनात धैर्य, संयम आणि सकारात्मक ऊर्जा घेऊन येवो, अशा शुभेच्छा पंतप्रधान मोदी यांनी दिल्या आहेत. पंतप्रधानांनी ट्विट केले आहे. ”विजयाचे प्रतीक असलेला सण विजयादशमीच्या सर्व देशवासियांना खूप खूप शुभेच्छा. हा शुभ सण प्रत्येकाच्या जीवनात साहस, संयम, आणि सकारात्मक ऊर्जा घेऊन येवो.”
पंतप्रधानांनी यानगोन येथे भारतीय  समुदायाला संबोधित केले

पंतप्रधान नरेंद्र मोदी यांनी आज यानगोन, म्यानमार येथे भारतीय समुदायाला संबोधित केले. “तुम्ही हजारो वर्षांपासून उभय देशांची संस्कृती आणि नागरिकता, भौगोलिक आणि ऐतिहासिक वारसा तसेच भारत आणि म्यानमारमधील बंधू-भगिनींच्या आकांक्षा आणि कामगिरीचे प्रतिनिधित्व करत आहात”, असे पंतप्रधानांनी उपस्थितांना सांगितले. पंतप्रधान यावेळी म्यानमारच्या समृध्द अध्यात्मिक वारश्याबद्दल विस्ताराने बोलले. पंतप्रधान म्हणाले, भारतीय जनसमुदाय हे भारताचे “राष्ट्र-दूत” आहेत. “योग”ला वैश्विक मान्यता मिळणे हे या जनसमुदायाचे यश आहे ज्यांनी “योग” ला जगाच्या काना-कोपऱ्यापर्यंत पोहोचवले. “जेव्हा मी तुम्हाला भेटलो, तेव्हा मला असे वाटले की परदेशात राहणाऱ्या आपल्या लोकांशी मी संवाद साधत आहे”, असे पंतप्रधान म्हणाले. “आम्ही फक्त आपल्या देशात सुधारणा घडवत नाही तर आम्ही परिवर्तन करत आहोत”, असे सांगत पंतप्रधान ठामपणे म्हणाले की, भारत आता गरिबी, दहशतवाद, भ्रष्टाचार आणि जातीयवादापासून मुक्त होत आहे. पंतप्रधान म्हणाले, भारतातील केंद्र सरकार पायाभूत सुविधांवर लक्ष केंद्रीत करत आहे. चांगल्या पायाभूत सुविधा या केवळ रस्ते आणि रेल्वे पुरत्या मर्यादित नाहीत यामध्ये समाजात दर्जात्मक बदल घडवण्यासाठी आवश्यक असणाऱ्या विविध पैलूंचा देखील समावेश आहे. सरकार कठीण निर्णय घ्यायला कचरत नाही असेही ते म्हणाले. पंतप्रधान म्हणाले, संपूर्ण देशभरात जीएसटीची एक नवीन संस्कृती उदयाला येत आहे. ते म्हणाले भारतीय नागरिकांना विश्वास आहे की भारतात परिवर्तन घडेल आणि आपल्या समाजव्यवस्थेत शिरकाव केलेल्या दृष्ट प्रवृत्तींचा आपण बिमोड करु. उभय देशातील लोकांचे एकमेकांसोबत असलेले संबंध हेच भारत-म्यानमार संबंधांची शक्ती आहे. याप्रसंगी यानगोन प्रदेशाचे मुख्यमंत्री फ्यो मिन थेईन उपस्थित होते.
आयसीएमआर आणि आयएनएसईआरएम , फ्रान्स यांच्यातील सामंजस्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाला भारतीय वैद्यकीय संशोधन परिषद (ICMR) आणि इंस्‍टीट्यूट नेशनल द ला सांतित द ला रिसर्चेमेडिकाले (INSERM), , फ्रान्स यांच्यात मार्च २०१८ मध्ये स्वाक्षरी करण्यात आलेल्या सामंजस्य कराराबाबत अवगत करण्यात आले. वैशिष्टये: वैद्यकीय, आयुर्विज्ञान आणि आरोग्य संशोधन क्षेत्रात परस्पर हिताच्या क्षेत्रात सहकार्य करणे हा या कराराचा उद्देश आहे. दोन्ही देशांच्या सर्वोत्तम वैज्ञानिक पद्धतींच्या आधारे उभय देशांनी पुढील बाबींवर विशेष भर देण्याबाबत सहमती दर्शवली: मधुमेह आणि चयापचय विकार; जीन एडिटिंग तंत्राचे आचार आणि नियमन मुद्द्यांवर केंद्रित जैव-नैतिकता दुर्मिळ आजार , आणि उभय देशांमधील चर्चेनंतर परस्पर हिताच्या क्षेत्राबाबत विचार केला जाईल. या करारामुळे आयसीएमआर आणि आयएनएसईआरएम दरम्यान आंतरराष्ट्रीय वैज्ञानिक आणि तंत्रज्ञान सहकार्याच्या चौकटीअंतर्गत परस्पर हिताच्या क्षेत्रात संबंध अधिक दृढ होतील. दोन्ही देशातील वैज्ञानिक सर्वोत्कृष्टतेमुळे विशिष्ट क्षेत्रातील आरोग्य संशोधनात यशस्वीपणे काम करण्यास मदत मिळेल.
पंतप्रधानांच्या हस्ते  मिर्झापूर येथील  बनसागर  कालवा  प्रकल्प  राष्ट्राला अर्पण

पंतप्रधान, नरेंद्र मोदी यांनी आज मिर्जापूर येथील बनसागर कालवा प्रकल्प राष्ट्राला समर्पित केला. या प्रकल्पामुळे या क्षेत्रातील सिंचन क्षमता वाढणार असून उत्तर प्रदेशातील मिर्जापूर आणि अलाहाबाद जिल्ह्यातील शेतकऱ्यांना यामुळे फायदा होणार आहे. पंतप्रधान नरेंद्र मोदी यांच्या हस्ते मिर्झापूर मेडिकल कॉलेजचा पाया भरणी समारंभ संपन्न झाला. त्यांनी राज्यातील 100 जन औषधी केंद्राचे उद्घाटन केले. त्यांनी बलूघाट, चुनार येथील गंगा नदीवरील एक पूल देखील राष्ट्राला अर्पण केला जो मिर्झापूर व वाराणसी या शहरांना जोडला जाईल. या प्रसंगी बोलताना पंतप्रधान म्हणाले की, मिर्झापूरमध्ये प्रचंड क्षमता आहे. सौर ऊर्जा प्रकल्पाच्या उद्घाटनासाठी त्यांनी फ्रेंच अध्यक्ष मॅक्रॉन यांच्यासह मिर्झापूरला या आधी भेट दिली असल्याची आठवण त्यांनी करून दिली. गेल्या दोन दिवसात पंतप्रधानांच्या हस्ते उदघाटीत झालेल्या दोन्ही प्रकल्पांची कोनशिला ठेवल्याचे पंतप्रधानांनी सांगितले. ते म्हणाले की,चार दशकांपूर्वी बनसागर प्रकल्पाची कल्पना मांडण्यात आली होती. तर कोनशिला समारंभ १९७८ साली करण्यात आला, परंतु या प्रकल्पाच्या कामाला अनावश्यक विलंब झाला. ते म्हणाले की, २०१४नंतर, हा प्रकल्प प्रधान मंत्री कृषी सिंचन योजनेचा एक भाग झाला असून आता तो पूर्ण करण्यासाठी सर्व प्रयत्न करण्यात आले आहेत. केंद्र सरकारने शेतकऱ्यांच्या कल्याणाकरता केलेल्या उपाययोजनांबद्दल बोलताना पंतप्रधानांनी सांगितले की, खरीप पिकांसाठी कमाल पाठिंबा मूल्यात नुकतीच वाढ करण्यात आली आहे. गरीब शेतकऱ्यांना स्वस्त आरोग्य सुविधा पुरवण्यासाठी घेतलेल्या उपाय योजनांविषयी पंतप्रधानांनी माहिती सांगितली. स्वच्छ भारत मिशन देखील रोग नियंत्रणासाठी प्रभावी सिद्ध झाले असल्याचे ते म्हणाले. त्यांनी सांगितले की आरोग्य आश्वासन योजना – आयुष्यमान भारत लवकरच सुरु होईल. त्यांनी केंद्र शासनाच्या इतर सामाजिक कल्याण योजनांबाबत हि माहिती सांगितली.
फिफा यू-17 विश्वचषक स्पर्धेत सहभागी झालेल्या भारतीय संघाने पंतप्रधानांची भेट घेतली

नुकत्याच पार पडलेल्या फिफा यू-17 विश्वचषक स्पर्धेत सहभागी झालेल्या भारतीय संघाने आज पंतप्रधान नरेंद्र मोदी यांची भेट घेतली. पंतप्रधानांसोबत झालेल्या चर्चेदरम्यान खेळाडूंनी त्यांना आलेले अनुभव सांगितले. पंतप्रधानांनी खेळाडूंना प्रोत्साहन देतांना सांगितले की, स्पर्धेचा निकाल काय लागला याने निराश न होता ही शिकण्यासाठी मिळालेली एक संधी आहे.उत्साहाने स्पर्धेत सहभागी होणे ही यशाची पहिली पायरी आहे. भारताने फूटबॉलमध्ये बरेच यश संपादन केले आहे. खेळामुळे व्यक्तिमत्व विकास, आत्मविश्वास आणि सर्वांगीण विकासाला सहाय्य होते, असेही ते म्हणाले. क्रीडा आणि युवक व्यवहार (स्वतंत्र प्रभार) राज्यमंत्री राज्यवर्धन सिंग राठोड देखील यावेळी उपस्थित होते.